Zagreb, 24. srpnja 2019.g.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva, te Tončice Božić, Tatijane Vučetić i Aleksandre Jozi-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11, 12/12, 126/12, 48/13 i 57/15, u daljnjem tekstu: ZSSI), **na zahtjev dužnosnice Vesne Bedeković, ministrice za demografiju, obitelj, mlade i socijalnu politiku,** za davanjem mišljenja Povjerenstva, na 58. sjednici, održanoj 24. srpnja 2019.g. daje sljedeće

**MIŠLJENJE**

1. **Dužnosnica Vesna Bedeković na temelju članka 13. stavka 3. ZSSI-a može istovremeno uz obnašanje dužnosti ministrice za demografiju, obitelj, mlade i socijalnu politiku obavljati edukacijsku djelatnost na Visokoj školi za menadžment u turizmu i informatici u Virovitici te održavati nastavu na domaćim i inozemnim visokim učilištima i sveučilištima, uključujući mentorstvo studentima, u svojstvu vanjskog suradnika na temelju ugovora o djelu te za isto primati naknadu.**
2. **Na temelju članka 13. stavka 4. ZSSI-a dužnosnica je obvezna u izvješću o imovinskom stanju dužnosnika prijaviti Povjerenstvu prihode i naknade stečene na temelju obavljenih poslova iz točke I. ove izreke, istekom godine u kojoj su prihodi i naknade ostvareni.**
3. **Na temelju članka 14. stavka 2. ZSSI-a dužnosnica može istovremeno uz obnašanje dužnosti ministrice za demografiju, obitelj, mlade i socijalnu politiku, biti i predsjednica Upravnog vijeća Visoke škole za menadžment u turizmu i informatici u Virovitici,** **u okviru prava da bude članom upravnih i nadzornih tijela najviše dviju neprofitnih udruga i zaklada, s obzirom da je navedena ustanova proglašena pravnom osobom od posebnog interesa za Grad Viroviticu, no bez prava na naknadu, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnijela je dužnosnica Vesna Bedeković, ministrica za demografiju, obitelj, mlade i socijalnu politiku. U knjigama ulazne pošte zahtjev je zaprimljen pod poslovnim brojem: 711-U-2700-M-106/19-01-2, dana 23. srpnja 2019.g., povodom kojeg se vodi predmet broj M-106/19.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona. Uvidom u Registar dužnosnika koji vodi Povjerenstvo utvrđeno je kako Vesna Bedeković obnaša dužnost ministrice za demografiju, obitelj, mlade i socijalnu politiku od 19. srpnja 2019.g. Stoga je i Vesna Bedeković, povodom obnašanja navedene dužnosti obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu za davanjem mišljenja navodi kako je Rješenjem Vlade Republike Hrvatske od 19. srpnja 2019.g. imenovana ministricom za demografiju, obitelj, mlade i socijalnu politiku. Dužnosnica navodi kako je predsjednica Upravnog vijeća Visoke škole za menadžment u turizmu i informatici u Virovitici, za što ne prima novčanu naknadu. Dužnosnica traži mišljenje Povjerenstva je li održavanje nastave na Visokoj školi za menadžment u turizmu i informatici u Virovitici, te hrvatskim i inozemnim visokim učilištima i sveučilištima, uključujući mentorstvo studentima, u svojstvu vanjskog suradnika na temelju ugovora o djelu uz primanje naknade za održanu nastavu, u skladu s obvezama iz ZSSI-a te je li istovremeno obavljanje funkcije predsjednice Upravnog vijeća Visoke škole za menadžment u turizmu i informatici u Virovitici, bez novčane naknade, u skladu s obvezama iz ZSSI-a.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Povjerenstvo utvrđuje kako održavanje nastave na Visokoj školi za menadžment u turizmu i informatici u Virovitici te održavanje nastave na domaćim i inozemnim visokim učilištima i sveučilištima, uključujući mentorstvo studentima, u svojstvu vanjskog suradnika, predstavlja obavljanje edukacijske djelatnost u smislu članka 13. stavka 3. ZSSI-a te su iste sukladno navedenoj odredbi dopuštene istovremeno uz obnašanje javne dužnosti.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz članka 13. stavka 2. i stavka 3. ZSSI-a.

Nadalje, člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Članku 14. stavkom 2. ZSSI-a, propisano je da dužnosnici iznimno mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, dok predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Odlukom Gradskog vijeća Grada Virovitice o popisu pravnih osoba od posebnog interesa za Grad Viroviticu od 29. lipnja 2011.g. („Službeni Glasnik Grada Virovitice, broj 4/11.) kao jedna od ustanova od posebnog interesa za Grad Viroviticu utvrđena je i Visoka škola za menadžment u turizmu i informatici u Virovitici. Slijedom navedenog, sukladno članku 14. stavku 2. ZSSI-a, dužnosnica Vesna Bedeković može istovremeno uz obnašanje dužnosti ministrice za demografiju, mlade i socijalnu politiku, biti i predsjednica Upravnog vijeća Visoke škole za menadžment u turizmu i informatici u Virovitici, s obzirom da je ista proglašena pravnom osobom od posebnog interesa za Grad Viroviticu, no bez prava na naknadu, osim naknade putnih i drugih opravdanih troškova.

Slijedom svega navedenog, Povjerenstvo je dalo mišljenje kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Vesna Bedeković, elektroničkom dostavom

2. Objava na internetskoj stranici Povjerenstva

3. Pismohrana